הוועדה המשותפת לוועדת הכנסת ולוועדת הכספים לעניין לתקציב הכנסת, כנסת 19, פרוטוקול מספר 3, 2013-11-18 09:30

מאיר שטרית: חברים, אני מתכבד לפתוח את הישיבה.

מאיר שטרית: הנושא הראשון הוא השימוש בעודפי תקציב הכנסת משנת 2012 בשנת 2013.

מאיר שטרית: מי רוצה להציג את העניין?

<רונן פלוט: אנחנו רוצים להעביר את העודפים של 2012 ל-2013.

<רונן פלוט: אני רוצה לציין שב-2012 לא הייתי מנכ"ל, אלא היה מנכ"ל אחר, והוא בנה תקציב מסוים, וכשנכנסתי לתפקיד היו כל מיני תיקונים לתקציב של 2013, לא של 2012.

<רונן פלוט: ב-2012 יש עודפי תקציב שאנחנו רוצים להעביר ל-2013, ויש לנו כבר הרבה מאוד תכניות מה לעשות.

מאיר שטרית: אבל התכנית לפנינו?

<רונן פלוט: כתובים פה דברים שאנחנו רוצים לעשות.

<רונן פלוט: לפני שאני אמשיך אני רוצה לברך את בועז טופורובסקי ולאחל לו מזל טוב.

<רונן פלוט: נולד לו בן.

<קריאות: מזל טוב.

מאיר שטרית: מה סך כל העודפים ב-2012?

<רונן פלוט: עוד שנייה החשב יגיד.

<רונן פלוט: חברים, אנחנו הולכים לעשות עבודות מאוד יפות, ואני חושב שכבר התחלתם להרגיש קצת שינויים בכנסת – גם בכניסה ובעוד דברים.

<רונן פלוט: הולכת להיפתח תערוכה מאוד יפה של דברים שהיו במחסנים עם אבק.

<רונן פלוט: אנחנו לא מבזבזים שום שקל, כל דבר שאנחנו עושים זה על מנת שהפרלמנט שלנו ייראה יותר יפה ומכובד.

<רונן פלוט: רק היום בבוקר קיבלתי טלפון מ-40 אוונגליסטים מהולנד שרוצים לבקר פה מחר.

<רונן פלוט: זה אומר שכל הזמן נמצאים בכנסת אנשים מחוץ לארץ, וכל אחד מכם שמבקר בפרלמנט בחוץ לארץ אומר "וואו, כמה זה יפה".

<רונן פלוט: אלה הפנים של מדינת ישראל.

<רונן פלוט: בבקשה, אדוני החשב.

<חיים אבידור: סך כל ההעברות זה 181,730,000.

<חיים אבידור: אני מבקש את אישור הוועדה להעביר עודפי תקציב משנת 2012 לשנת 2013 בסכום הזה.

יעקב ליצמן: יש לזה חריג השנה?

<חיים אבידור: אני אענה.

<חיים אבידור: 115 מיליון מתוך הסכום הזה זה סכום שאנחנו מגלגלים משנה לשנה בגין תביעות שעומדות מול הכנסת.

<חיים אבידור: יש שתי תביעות שעומדות מול הכנסת.

<חיים אבידור: תביעה אחת זה הקבלן שלקחו ממנו בחזרה את בית פרומין.

<חיים אבידור: הוא הגיש תביעה של 200 מיליון שקל, אם אני לא טועה.

<חיים אבידור: עד היום אנחנו שילמנו סכום של 47 מיליון, שזה סכום שאינו שנוי במחלוקת, זה הסכום שקבע השמאי הממשלתי.

<חיים אבידור: בהליך המשפטי החליטו ללכת לשמאי מכריע, כאשר השמאות שלו אינה מחייבת.

<חיים אבידור: השמאי המכריע קבע סכום של 69 מיליון ש"ח, שמתוכם שולמו כבר 47.

<חיים אבידור: כמובן שהיזם לא מסכים לשמאות הזאת, וההליך המשפטי ממשיך.

מאיר שטרית: אי אפשר לבטל את כל העניין?

<חיים אבידור: תוציא חוק שמבטל את כל העניין הזה.

מאיר שטרית: האמת, אני חייב להגיד שזה פשוט שיגעון.

מאיר שטרית: הכנסת השתגעה לגמרי בעניין הזה, אין לזה שום הצדקה כלכלית ופיננסית.

מאיר שטרית: אם מבטלים את העניין, הוא מת.

ניסן סלומינסקי: אני מציע שלא יבדקו את העסק הזה.

מאיר שטרית: אני התנגדתי לעסק הזה מההתחלה.

<חיים אבידור: בנוסף, יש לנו סכום של 36 מיליון שקל בגין תביעות, שזה גם סכום שאנחנו מגלגלים משנה לשנה וצוברים שם כל מיני עודפים.

<חיים אבידור: זה בגין התביעה של "שפיר" על המבנה.

<חיים אבידור: אנחנו בנינו פה בניין יפה בתקציב של 200 מיליון שקל, שזה היה פחות או יותר הסכום של המכרז.

<חיים אבידור: חברת "שפיר" החליטה שה-200 מיליון שקל לא מספיקים לה, והיא תובעת 670 מילוני ש"ח נוספים, מעבר ל-200 מיליון שקל.

רוברט אילטוב: במכרז לא היה נקוב מספר?

<חיים אבידור: היה נקוב מספר של 200 מיליון שקל.

מאיר שטרית: היה מכרז, רק מה, עשו תוספות וכל מיני שינויים.

מאיר שטרית: אתה יודע, כל שינוי, נקודת חשמל – אתה מעביר ממקום למקום, במקום 200 שקל רוצים ממך 2,000 שקל.

<חיים אבידור: יש שם דברים די הזויים, זו תביעה די אמוציונלית.

<חיים אבידור: התביעה המקורית היא 800 מיליון ש"ח, והוא הוריד אותה ל-670 מיליון ש"ח, משיקולי אגרה.

<חיים אבידור: זה כדי שתהיה לכם אינפורמציה.

<חיים אבידור: אז מתוך ה-181 מיליוני ש"ח, 115 זה בגין שתי תביעות.

<חיים אבידור: הם נשמרים בצד משנה לשנה.

<חיים אבידור: אלה לא סכומים שמשקפים חוות דעת מקצועית לגבי הסכומים השנויים במחלוקת, ההפך הוא הנכון.

מאיר שטרית: יש לי הצעה.

מאיר שטרית: אני לא חושב שאנחנו יכולים היום לאשר את כל השימושים של הכסף.

מאיר שטרית: אני בעד לאשר את ההעברה, ולדון בישיבה אחרת על השימושים.

מאיר שטרית: נקיים ישיבה ארוכה יותר על זה.

מאיר שטרית: אני מציע לאשר עכשיו את ההעברות של העודפים, ועל יתר השימושים של התקציב, מלבד התביעות, נעשה ישיבה נוספת, ונדון בכך בניחותא.

יצחק וקנין: אדוני היושב-ראש, יכול להיות שזה יפגע בעבודה השוטפת של עבודת הכנסת - - -

<רונן פלוט: אתה מעביר עכשיו?

מאיר שטרית: כן.

<קריאות: - - -

<חיים אבידור: אני חייב להגיד פה משהו.

<חיים אבידור: חלק גדול מהסכום הנותר שבין ה-115 ל-181 זה סכומים שכבר הוצאנו אותם.

<חיים אבידור: הסיבה שלא אישרנו אותם עד עכשיו היא - - -

מאיר שטרית: אתה בגירעון?

<חיים אבידור: לא, אני לא בגירעון.

<חיים אבידור: תראה, אם אני שילמתי את הארנונה של חודש דצמבר בחודש ינואר, או אם את החשבונית ל"שפיר" על תחזוקת המבנה בחודש דצמבר שילמתי בינואר, זה הוצאה של חודש דצמבר ששילמתי בינואר.

<חיים אבידור: בדרך כלל אנחנו מעריכים שהוועדה הזאת תאשר את הסכומים האלה.

<חיים אבידור: יש דברים נוספים שאנחנו משתמשים בהם כתוצאה מעודפים, כמו למשל תוספת שוועדת הפנים החליטה עליה, שמתחילים לשלם ארנונה על חניונים ציבוריים שלא בתשלום, שזה עוד 1.5 מיליון שקל.

<חיים אבידור: ויש עוד דברים שוטפים שאנחנו משתמשים בהם.

<חיים אבידור: נכון שיש גם כל מיני פרויקטים שתוכננו ולא השתמשנו בכסף הזה, פרויקטים שנמצאים בתהליכי ביצוע או שתוכננו.

<חיים אבידור: אבל בכל אופן – חלק נכבד מהכסף זה פעילות שוטפת.

מאיר שטרית: ייפגע משהו מהפעילות השוטפת של הכנסת?

<רונן פלוט: בטח שכן.

יעקב ליצמן: אני לא מבין את ההצעה שלך, אדוני.

יצחק וקנין: הצעה שלך היא בעצם מסגרת, אבל היא לא יורדת לנקודות שהוא צריך אותן בחלק מהדברים.

יעקב ליצמן: אני מציע לאשר את זה, ואם אתה רוצה ועדה שתבדוק איך עושים את זה – אין לי שום בעיה.

מאיר שטרית: זה מה שהצעתי.

מאיר שטרית: אני הצעתי לאשר את ההעברה.

מאיר שטרית: איציק, תראה, אין לי שום דבר נגד הרעיונות והתכניות של הכנסת, ולכן אני מציע לאשר את ההעברה.

מאיר שטרית: .. אל תשכח שאנחנו כבר בסוף 2013.

מאיר שטרית: אנחנו מעבירים מ-2012 ל-2013.

מאיר שטרית: יכול להיות שנמצא את עצמנו במצב שאם הכסף לא מוצהר עד סוף 2013 אז יצטרכו לבקש להעביר אותו ל-2014.

מאיר שטרית: לכן אני מציע שבלי קשר לאישור של ההעברה, נעשה לעצמנו עבודה פנימית, אפשר שהוועדה כולה ואפשר שרק ועדת התקציב, ונדון בפרטים שמעבר ל-115 שמחויבים.

מאיר שטרית: נדון על היתר ונראה.

מאיר שטרית: מה שצריך לכנסת – ניתן לכנסת, אבל מה שלא צריך – אולי נבדוק רעיונות אחרים.

מאיר שטרית: ככה אנחנו עוזרים לכנסת, נותנים לה פתרון מבחינת ההעברה הכספית, וגם יוצרים מצב שאנחנו עוברים על הפרטים.

מאיר שטרית: אם נעבור עכשיו על כל סעיף ועל כל דבר – זה בעייתי.

מאיר שטרית: אני מציע אולי אפילו לעשות ועדת משנה של כמה אנשים, שניים מכספים שניים מכנסת, שתעבור על הפרטים ותביא לאישור הוועדה את הסיכום.

<רונן פלוט: אני רוצה לומר משהו.

<רונן פלוט: מכיוון ש-115 מיליון אנחנו יודעים בדיוק למה זה, אז לגבי מה שנשאר, אני חושב שבכמה משפטים אפשר לומר איזה פרויקטים יש, ואם החברים ירצו לדון על הפרויקטים, אפשר למצוא יום אחר לכך.

מאיר שטרית: זה מה שאני מציע.

<רונן פלוט: לא, קודם כול תן לחשב לספר מה ההפרש בין 115 ל-180 - - -

מאיר שטרית: אבל זה כתוב.

מאיר שטרית: ויש לנו רעיונות.

מאיר שטרית: אני לא רוצה להיכנס לדיון מפורט עכשיו, אנחנו מבזבזים זמן של הוועדה.

מאיר שטרית: אני מציע לאשר את ההעברה, ולקיים בעתיד דיון נפרד בפרטים השונים של זה, כמו שליצמן מציע.

<חיים אבידור: אני חייב להגיד משהו.

מאיר שטרית: מה מפריע לך?

<חיים אבידור: לא מפריע לי שום דבר, אני רק רוצה שניקח בחשבון שאנחנו נקלענו למצב שהיו לנו פרויקטים שאנחנו עשינו אותם.

<חיים אבידור: אנחנו בדרך כלל מתכנסים פעמיים בשנה, אבל השנה לא יכולנו להתכנס פעמיים, כי קודם כול עד חודש אוגוסט לא היה לנו תקציב בכלל, אז בכלל לא יכולנו לאשר - - -

מאיר שטרית: אז אני מציע לעשות את הישיבה הבאה תוך שבוע עד עשרה ימים.

<חיים אבידור: אני רק אומר שאנחנו נמצאים כבר ב-18 בנובמבר, וב-31 בדצמבר זה כבר לדבר על החלב שנשפך.

מאיר שטרית: לכן אני מציע לעשות ישיבה תוך עשרה ימים.

מאיר שטרית: חברים, מי בעד ההצעה שלי?

יעקב ליצמן: לא, הוא לא הסכים.

יעקב ליצמן: אני רוצה - - -

מאיר שטרית: מקובל עליך?

יעקב ליצמן: אני רוצה להבין - - -

אברהם מיכאלי: אני גם לא הבנתי עדיין.

אברהם מיכאלי: חיים, איפה זה תוקע אותך בביצועים שאתה כבר התחייבת?

מאיר שטרית: אבל זה לא תוקע אותו בשום דבר.

רוברט אילטוב: מאיר, הוא לא שלם עם מה שאתה מציע.

יצחק וקנין: החשב לא שלם עם מה שאתה אומר.

יעקב ליצמן: אני לא הבנתי.

יעקב ליצמן: תגיד לי מה אתה רוצה.

<חיים אבידור: אני אומר ככה.

<חיים אבידור: ישנם פרויקטים שעדיין לא - - -

מאיר שטרית: כמה כסף יש של פרויקטים שכבר עשית מתוך היתרה?

<חיים אבידור: 30 מיליון זה במסגרת תכניות.

מאיר שטרית: שכבר נעשו.

<חיים אבידור: לא, תכניות שעדיין לא בוצעו.

מאיר שטרית: והיתר?

<חיים אבידור: היתר זה דברים שאני השתמשתי בהם באופן שוטף.

מאיר שטרית: אז אתה אומר שההתחייבויות זה ל"שפיר" ולתביעה של בית פרומין, שזה 115; אתה אומר ש-30 זה לא מחויב, אז זה 145; ומה שנותר באמצע זה כסף שאתה רוצה לשלם אותו עכשיו.

מאיר שטרית: נכון?

<חיים אבידור: כן.

מאיר שטרית: אוקיי, אז אני מציע עוד פעם לאשר את ההעברה.

מאיר שטרית: אני רוצה שאתה תעבור על התקציב ותקבע מה ה-30 שאתה צריך לתוך שימוש, וגם אותם נאשר, ואת ה-30 שנותרים לדיון – לגביהם נעשה ישיבה נוספת ונחליט מה עושים איתם.

יעקב ליצמן: יש לי שתי הערות.

יעקב ליצמן: א', הגישה שלי היא קצת אחרת.

יעקב ליצמן: הם עבדו והכינו העברות תקציביות.

יעקב ליצמן: אם יש לנו בעיה עם העברה כזאת או אחרת, אז צריך להגיד את זה עכשיו.

יעקב ליצמן: אם לא, אני מציע שדבר ראשון נאשר, ננקה שולחן - - -

מאיר שטרית: זה מה שהצעתי.

יעקב ליצמן: לא, כולל ה-30...

יעקב ליצמן: או כמה שזה.

יעקב ליצמן: בנוסף, נחליט עכשיו שעל התקציב של 2014, שזה השלב הבא – מהיום אנחנו נעשה סדר בצורה אחרת.

יעקב ליצמן: אבל כרגע ננקה שולחן עד הסוף, כלומר מצביעים ובזה זה נגמר.

מאיר שטרית: אתה רוצה להעביר בלי לדון באף תכנית שמוצעת?

יעקב ליצמן: רק לשאול שאלות.

מאיר שטרית: לי יש.

יעקב ליצמן: אז תשאל.

מאיר שטרית: בבקשה.

מאיר שטרית: אז אם אתם רוצים להיכנס לדיון על כל סעיף, בואו נעשה את זה.

מאיר שטרית: אני חושב שצריך לעבור על זה עם החשב אחרי שנאשר לו את כל הכסף שהוא צריך – גם את המחויבויות, גם את תקציב הדברים שנעשו - - -

יעקב ליצמן: הנוהל הזה היה כל פעם, בוא לא נשנה את זה עכשיו.

<רונן פלוט: בשביל מה להעביר את זה לפעם הבאה?

<רונן פלוט: אם יש שאלות – בבקשה, אנחנו פה, הכול פתוח.

<חיים אבידור: תראו, בדרך כלל כאשר אנחנו מכינים תקציב, אנחנו יושבים על התקציב עם כל חבר ועדה ומסבירים לו את שימושי התקציב.

<חיים אבידור: כאן אנחנו לא עושים את זה, כי אנחנו בסך הכול עושים פעולה טכנית של העברה משנה לשנה - - -

יעקב ליצמן: חיים, אתה מקבל א מה שהצעתי?

<חיים אבידור: בטח שאני מקבל, כי אני תמיד עושה ככה.

מאיר שטרית: מה, אתה רוצה עכשיו דיון על הסעיפים?

יעקב ליצמן: אם יש שאלה על סעיף כזה או אחר - - -

מאיר שטרית: יש הרבה שאלות.

יעקב ליצמן: כל פעם זה ככה.

יעקב ליצמן: בוא נגמור.

מאיר שטרית: ליצמן, אני חושב שלא צריך לאשר תקציב על עיוור, אבל - - -

יעקב ליצמן: אני גם לא חושב.

יעקב ליצמן: אבל אם יש לי שאלה, שישמעו אותה עכשיו.

יצחק וקנין: מאיר, למה אתה לא רוצה שנדון עכשיו סעיף-סעיף?

יצחק וקנין: זה לא ארוך.

מאיר שטרית: זה ארוך.

<רונן פלוט: לא, זה לא ארוך.

מאיר שטרית: מאה אחוז, בואו נעבור על הכול.

מאיר שטרית: בואו נעבור על התכניות.

מאיר שטרית: תסבירו למה צריך להעתיק אולפן ב-5.8 מיליון שקל.

<חיים אבידור: זה לא 5.8.

<חיים אבידור: תסתכל, מהסכום הזה אנחנו לוקחים 3.530 מיליון - - -

מאיר שטרית: איפה זה כתוב?

<חיים אבידור: למטה, בתחתית של סעיף 2.

מאיר שטרית: עבור תחנת כוח לבית פרומין?

<חיים אבידור: נכון.

<חיים אבידור: אני אסביר לך - - -

יעקב ליצמן: בית פרומין עולה 1.5 מיליארד שקל, אז מה זה משנה.

יעקב ליצמן: ..

<רונן פלוט: חברים, ברגע שאתם תחליטו שבית פרומין לא יהיה.

<רונן פלוט: ..

<רונן פלוט: אתם לא יודעים כמה אנחנו יורקים דם עם בית פרומין.

<רונן פלוט: באנו לשם והתברר שאין חשמל.

יפעת קריב: - - -

<רונן פלוט: סליחה, כרגע החוק מחייב אותנו לעבוד בזה.

<רונן פלוט: אם תחליטו אחרת – יהיה אחרת.

<רונן פלוט: אבל כל עוד לא הוחלט אחרת, אנחנו פועלים כדי שזה יקום.

<חיים אבידור: אנחנו מקבלים את בית פרומין בסוף שנת 2014.

<חיים אבידור: אנחנו כבר עוסקים בתכניות של מוזיאון הכנסת בבית פרומין.

<חיים אבידור: תוך כדי התכניות הגיעו למסקנה שאין מספיק חשמל.

<חיים אבידור: אז פנו לחברת החשמל, והיא אמרה: אין לנו תחנות כוח שיכולות לספק לכם את הזרם שאתם רוצים; אם אתם רוצים את הזרם שאתם מבקשים – תבנו תחנת חשמל.

<חיים אבידור: אז עכשיו בונים תחנת חשמל, אין ברירה.

מאיר שטרית: אנחנו צריכים לבנות תחנת חשמל לעצמנו?

<חיים אבידור: אנחנו בונים ביחד עם העירייה וביחד עם חברת החשמל.

מאיר שטרית: חברת חשמל לא אמורה לספק לנו חשמל ולשבור את הראש בעצמה?

<חיים אבידור: לא בדיוק.

מאיר שטרית: אני לא מכיר דבר כזה.

מאיר שטרית: מאחר שבניתי כמה פרויקטים בחיי, אני לא זוכר מצב שבו הייתי צריך לבנות תחנת כוח לחברת חשמל, לא היה דבר כזה.

מאיר שטרית: "אדוני, תן לי מחיר.

מאיר שטרית: תגיד כמה זה עולה, ותן לי חשמל, לא מעניין אותי איך אתה פותר את העניין".

מאיר שטרית: מה אם מחר תעשה תחנת כוח ואז חברת החשמל תגיד לך שהתחנה שלך לא בסדר ואתה לא מקבל חשמל?

מאיר שטרית: ככה הם לא אחראים.

מאיר שטרית: אני לא חושב שאתה צודק, ולכן אני מציע - - -

יצחק וקנין: אבל הוא אומר שזה ביחד עם חברת החשמל.

מאיר שטרית: אני לא יודע.

מאיר שטרית: דוגמה נוספת: אתה אומר שיש 30 מיליון שקל מחויבים.

מאיר שטרית: אבל לי יש רעיונות אחרים, עוד מהכנסת הקודמת: אולי לאשר עוזר שלישי לכל חבר כנסת.

מאיר שטרית: זה כסף קטן יחסית, ואני חושב שצריך לעשות את זה.

מאיר שטרית: אז הנה הזדמנות לעשות את זה.

מאיר שטרית: אני חושב שהדבר הזה - - -

<רונן פלוט: רגע, דבר כזה צריך לעבור - - -

מאיר שטרית: אתה צודק.

מאיר שטרית: לכן אני מציע שנעשה את ההעברה כולה, נאשר אותה, ועל ה-30 מיליון שקל שנותרו פתוחים נקיים דיון נפרד אחרי שנעבור על הסעיפים יחד עם המנכ"ל והחשב.

מאיר שטרית: מה לא בסדר בזה?

מאיר שטרית: ליצמן, למה אתה רוצה טבולה ראסה, להגיד "אני מאשר הכול, לא מעניין אותי כלום"?

מאיר שטרית: אני חושב שיותר נכון להיכנס לעובי הקורה ולדון בפרטים של התקציב שעדיין לא מיועד.

<רונן פלוט: מאיר, ברור שבינתיים, תוך כדי הזמן, הכנסת הכינה תכניות.

<רונן פלוט: חלק מהתכניות צריכות לצאת לפועל.

<רונן פלוט: אל תשכחו: אנחנו באמצע נובמבר, ובסוף חודש דצמבר התקציב נגמר.

<רונן פלוט: זאת אומרת שברגע שלא נעשה את ההעברה, כל הכסף הזה עובר בחזרה לאוצר, ואז אפשר לדבר עד מחר בבוקר...

יפעת קריב: המנכ"ל, לפחות כרגע אנחנו מרגישים כמו כל משרדי הממשלה – זה הכי אמיתי שיש, אין משרד ממשלתי שלא חווה את זה.

<רונן פלוט: תני לי בבקשה לסיים.

<רונן פלוט: אני מציע דבר כזה: יש תכניות שאנחנו עשינו, ואי אפשר בעוד שבוע או שבועיים לשבת, לעשות תכניות ולהספיק לגמור משהו עד סוף השנה.

<רונן פלוט: זה לא רציני, זה לא קיים.

<רונן פלוט: אבל אם ייקבע פה נוהל חדש שלפיו החל משנה הבאה נביא לפה לדיון גם את עניין ההעברות, או שנעשה על כך דיון מוקדם – בבקשה.

<רונן פלוט: לא חשבנו שזה הולך להיות בישיבה, כי זה לא היה אף פעם, אבל הוועדה סוברנית להחליט שיהיה הנוהל כמו שהציע ליצמן, שהחל משנה הבאה נביא דברים לשולחן ונדון.

<רונן פלוט: אבל עכשיו לעצור את כל התכניות ולהתחיל לשבת על תכניות חדשות שיהיו – אין זמן לזה.

<רונן פלוט: אנחנו גם לא נספיק לעשות שום תכנית וגם נאבד את הכסף.

יעקב ליצמן: יש תכנית אחת שאני מוכן לדון עליה כרגע – על העוזר השלישי.

יפעת קריב: במיוחד לפניות הציבור.

<רונן פלוט: אני רוצה לומר לך משהו:

<רונן פלוט: אנחנו פותחים מחלקה לפניות הציבור, וחלק מחברי הכנסת שמקבלים פניות מהציבור, כאשר אלה דברים מקצועיים גרידא, זה יעבור אלינו, כדי לעזור לכל חברי הכנסת.

יפעת קריב: זה לא כמו לפנות לכל אחד מאיתנו לחוד.

<רונן פלוט: כשזה דברים מקצועיים, זה יעבור אלינו.

יפעת קריב: אבל אנשים רוצים תשובה מחברי כנסת, הם לא רוצים תשובה מגוף - - -

<רונן פלוט: אני מדבר על דברים מקצועיים.

<רונן פלוט: אני נותן לך עזרה, אני נותן לך פרוגרמה, ועל סמך זה את יכולה - - -

מאיר שטרית: המנכ"ל, תראה, אנחנו בעד אישור עכשיו של העברה של כל הכסף, זה היה המשפט הראשון שלי.

מאיר שטרית: מתוך ההעברה אתם אמרתם שיש מחויבות על 100 ומשהו מיליון - - -

<חיים אבידור: מאיר, אני לא יכול לעשות את זה.

<חיים אבידור: על מנת שאתה תאשר את ההעברה, אני צריך לגשת עם ההעברה הזאת למשרד האוצר ולהגיד לו: תכניס את זה וזה בסעיפים האלה והאלה.

<חיים אבידור: אם אני לא אומר לו את זה, אז ההעברה הזאת לא שווה לי כלום.

<חיים אבידור: לא שווה כלום.

<חיים אבידור: לכן זה צריך להיכנס - - -

יעקב ליצמן: מאיר, אתה נרדמת בשמירה.

יעקב ליצמן: אם היית מציע את זה ביוני, זה היה משהו אחר, אבל כרגע זה לא רלוונטי.

יעקב ליצמן: לכן אני מציע להצביע - - -

מאיר שטרית: ביוני לא הייתה לנו הצעה.

<חיים אבידור: מאיר, אם אני לא מכניס את זה לפי סעיפים בספר התקציב של המדינה, ההעברה לא שווה כלום, אני לא יכול להשתמש בזה.

<חיים אבידור: דבר שני, את הדפים האלה נתנו בשבוע שעבר.

<חיים אבידור: בוועדת הכספים, כשהממשלה באה לבקש העברות, האם היא נותנת משהו?

ניסן סלומינסקי: אתה מקבל הרבה לפני כן וגם יש לך אפשרות לקבל תשובות מהאוצר.

מאיר שטרית: החשב, מותר להכניס כסף לרזרבה על פי התקנות?

<חיים אבידור: יש לנו כסף ברזרבה, אבל אנחנו לא משתמשים בו.

מאיר שטרית: אבל מותר להגדיל את הרזרבה, לא?

<חיים אבידור: לא, אי אפשר.

<רונן פלוט: בשביל מה?

יעקב ליצמן: לא יכול להיות שהכנסת תהיה תלויה באוצר כדי לשחרר מהרזרבה - - -

מאיר שטרית: אני מסכים איתך, אני לא חושב שהיא תלויה באוצר.

מאיר שטרית: חבר הכנסת ליצמן, עם כל הכבוד לאוצר, היא לא תלויה באוצר – מרגע שתקציב הכנסת מאושר, לאוצר אין אמירה בעניין, הוא לא יכול להגיד לנו מה לעשות.

יעקב ליצמן: אבל הוא יכול לא לשחרר - - -

מאיר שטרית: חבר הכנסת ליצמן, נו באמת, אתה מלמד אותי את התקנון הבסיסי של הכנסת?

מאיר שטרית: ועדת הכנסת יכולה להחליט להעביר מסעיף לסעיף כל רגע, כל סכום.

מאיר שטרית: אז אל תמכרו לי את הסיפורים האלה, באמת.

יעקב ליצמן: אדוני שר האוצר לשעבר, אתה לא מבין מה אמרתי.

יעקב ליצמן: אם הוא מכניס את הכסף הזה למחויבים, הוא צריך אישור מהאוצר, לא יעזור לו כלום.

מאיר שטרית: אני מציע לאשר את ההעברה, אני לא מציע לא לאשר את ההעברה.

מאיר שטרית: אבל לגבי השימוש בכסף, אם אתם רוצים לאשר את זה על עיוור – בבקשה, נצביע.

מאיר שטרית: תצביעו בעד, אין לי בעיה עם זה.

מאיר שטרית: אבל אני חושב שיותר נכון, אם אתם רוצים להיות מעורבים בעבודת הכנסת, זה שנאשר את רוב הסכום, אבל על ה-30 מיליון, שיועברו גם כן, אני מציע לעשות דיון בעוד שבוע או עשרה ימים ולדון בתכניות של הכנסת ובתכניות אחרות שיעלו פה, ונחליט מה טוב.

מאיר שטרית: מה לא בסדר בזה?

יעקב ליצמן: את זה לא עושים בנובמבר.

מאיר שטרית: למה לא? עושים את זה בכל יום.

מאיר שטרית: אתה יכול לשאול את צחי הנגבי, בוועדת הכספים, בסוף 2012, ב-31 בדצמבר 2012, המדינה עשתה העברה של מיליארד ו-600 מיליון שקל תוספת לתקציב הביטחון.

מאיר שטרית: אז מה אתה מספר לי סיפורים?

<רונן פלוט: סליחה, מה מונע מאיתנו לדון פה על כל סעיף וסעיף?

<רונן פלוט: למה למשוך את זה לעוד עשרה ימים או שבועיים?

מאיר שטרית: בבקשה, אם רוצים לדון אז בואו נעשה דיון.

אברהם מיכאלי: בואו נשאל שאלות.

<רונן פלוט: אנחנו באנו הנה כדי לענות.

<חיים אבידור: אנחנו הבאנו לפה את מנהל חטיבת התפעול, כי רוב הכסף הולך לשם.

מאיר שטרית: חברים, דברו.

אברהם מיכאלי: מאיר, הוועדה יכולה גם ליזום דיון משלה, לא חייבים לחכות שהמנכ"ל יבוא עם ההעברות התקציביות.

אברהם מיכאלי: בוא נקיים את הדיון הזה שאתה רוצה, כדי לשנות פרויקטים אפילו בשנת 2014.

מאיר שטרית: מותר לקיים דיון כל הזמן, מתי שאתה רוצה.

מאיר שטרית: ניסן, בבקשה.

ניסן סלומינסקי: יש לי שאלה לגבי תחנת הכוח לבית פרומין.

ניסן סלומינסקי: בעמוד הראשון זה מופיע במסגרת שירותים מקצועיים ונאמר שזה חלק מתוך ה-5.830 מיליון.

ניסן סלומינסקי: בסעיף 3 הוא גם מופיע בקשרי חוץ, טקסים וקרנות – 330 עבור תחנת כוח לבית פרומין.

ניסן סלומינסקי: איך זה קשור לקשרי חוץ?

ניסן סלומינסקי: וזה גם ממשיך הלאה, גם בסעיף 4, בהוצאות עובדי הכנסת, וחוץ מזה בסוף מופיע סעיף נפרד בפני עצמו.

ניסן סלומינסקי: אני לא מצליח להבין את זה.

<חיים אבידור: אני אסביר לך מה אנחנו עושים.

<חיים אבידור: אנחנו מעבירים מ-2012 ל-2013 כל דבר בסעיף שלו.

<חיים אבידור: ולכן בשירותים המקצועיים, אני משתמש בסכום של 3.530 מיליון – אני מעביר בשנת 2013 לשירותים מקצועיים.

<חיים אבידור: בשנת 2013 אני מעביר מ-שירותים מקצועיים ל-בית פרומין, סכום של 4.750 מיליון, שזה אוסף של כל הסעיפים הקטנים האלה שהעברתי משנה לשנה.

<חיים אבידור: זאת הטכניקה לעשות את זה כדי להעביר את זה לשיפוץ בית פרומין.

יפעת קריב: אבל למה נקבע בראש סדר העדיפויות שבית פרומין צריך להיות במקום הראשון?

יפעת קריב: למה שלא נעשה סדר עדיפויות אחר?

<רונן פלוט: זה לא בראש סדר העדיפויות.

<חיים אבידור: זה לא בראש סדר העדיפויות בכלל.

יפעת קריב: אז למה הוא מקבל כאלה סכומים?

<רונן פלוט: אם אנחנו לא נעשה, אז לא נפתח.

יפעת קריב: אולי לא צריך לפתוח אותו.

<רונן פלוט: אבל יש חוק שמחייב אותנו.

מאיר שטרית: שינויים במבנה והתקנות – 16.8 מיליון שקל.

מאיר שטרית: מה זה?

מאיר שטרית: אני רוצה לדעת מה אתם רוצים לשנות במבנה החדש והיפה הזה?

<חיים אבידור: אם תסתכל בירוק תראה את ההסבר של הסעיפים הגדולים של אותם 16 מיליון שקל.

מאיר שטרית: מיליון עבור כנסת ירוקה, למשל.

<חיים אבידור: לא, תשעה מיליון.

מאיר שטרית: תשעה מיליון?

מאיר שטרית: מה אתם רוצים לעשות עם זה?

<רונן פלוט: לעשות כנסת ירוקה.

מאיר שטרית: מה, לצבוע אותה בירוק?

<רונן פלוט: נו באמת.

<רונן פלוט: ..

מאיר שטרית: לא, אני שואל מה.

מאיר שטרית: אני מעדיף לקחת עוזר נוסף במקום לעשות כנסת ירוקה.

מאיר שטרית: אני חושב שיותר חשוב לחברי הכנסת לקבל עוזר נוסף במקום כנסת ירוקה, זה עדיף פי מאה בעיניי.

מאיר שטרית: אני נגד זה.

מאיר שטרית: חברים, לכן אני מציע...

מאיר שטרית: אני הצעתי הצעה שהיא בעיניי הגיונית – לאשר את כל ההעברה, לאשר את כל המחויבויות, לאשר את כל הכסף שהכנסת התחייבה לשלם, ויישארו 30 מיליון שקל שעליהם אני מציע לקיים דיון נפרד שבו נדון יחד עם החשב והמנכ"ל מה עושים איתם.

מאיר שטרית: לא חייבים לאשר כל פרט היום.

מאיר שטרית: מה, נאשר היום את הכנסת הירוקה?

מאיר שטרית: תעשו את זה ב-2013?

<רונן פלוט: אני מציע למשוך את זה לגמרי.

<רונן פלוט: לא רוצים – אז לא רוצים.

<רונן פלוט: בלי טובות.

<רונן פלוט: אין צורך.

מאיר שטרית: זה לא עניין של טובות.

<חיים אבידור: מאיר, אני מבקש כזה מין דבר: ככל שהוועדה מחליטה לאשר את ההעברות האלה בלי לאשר את הסעיפים שביקשנו, אני מבקש לא לאשר כלום.

<חיים אבידור: תחליטו לשבת, אנחנו נסביר את הכול, ואז תאשרו את זה לפי מה שאתם רוצים.

מאיר שטרית: הנה, אנחנו יושבים.

<חיים אבידור: אם אתם רוצים עוזר שלישי, אז נאשר עוזר שלישי.

מאיר שטרית: הנה, אנחנו יושבים.

מאיר שטרית: אתם רוצים לדון?

מאיר שטרית: אז אמרתי "בואו נדון".

מאיר שטרית: אבל אתם לא רוצים עכשיו לדון.

<רונן פלוט: מי אמר שלא?

מאיר שטרית: אתה.

מאיר שטרית: בבקשה, תסבירו לי למה אני צריך כנסת ירוקה כאשר אני יכול במקום זה לעשות עוזר שלישי.

<רונן פלוט: אני רוצה להסביר לך.

<רונן פלוט: בכנסת ירוקה אנחנו מכניסים שמונה מיליון שקל בשמונה שנים, ואחרי שמונה שנים אנחנו מקבלים את השמונה מיליון שקל בחזרה.

<רונן פלוט: זה כסף שחוזר אחרי שמונה שנים.

<רונן פלוט: ואנחנו גם מצטרפים לעוד עשרה פרלמנטים בעולם עם כנסת ירוקה.

<רונן פלוט: זה כולל גגות, זה כולל חיסכון במים, חיסכון בנייר.

מאיר שטרית: מאה אחוז.

מאיר שטרית: אז אם זה שמונה שנים, אז בואו נעשה כל שנה מיליון בתקציב הכנסת.

<חיים אבידור: לא, לא, זה לא עובד ככה.

מאיר שטרית: מה לא עובד?

מאיר שטרית: אתם לא רוצים לדון, זו הבעיה שלכם.

מאיר שטרית: אתם לא רוצים לדון, אתם רוצים חותמת גומי.

מאיר שטרית: מאה אחוז, חברים, תצביעו מי בעד ומי נגד ונגמור את העניין, למה לדון?

<קריאות: - - -

<חיים אבידור: מאיר, אתה מבין בכספים.

<חיים אבידור: זו השקעה של תשעה מיליון שקל היום שמחזירה את עצמה בשמונה שנים.

מאיר שטרית: אה, אני הבנתי שאתה משקיע כל שנה - - -

<חיים אבידור: לא, לא, היא מחזירה את עצמה בשמונה שנים.

יעקב ליצמן: חברים, יש לי הצעה.

יצחק וקנין: ליצמן, תוציא אותנו מהבוץ.

מאיר שטרית: טוב, חברים, אני מבין את הכוונות.

מאיר שטרית: מי בעד אישור ההעברות כמו שהן מוצעות - - -

<רונן פלוט: רגע, תן לי שנייה.

<רונן פלוט: אני מציע הצעה פשוטה: אני מאוד מבקש שוועדת הכנסת תדון על כל הסעיפים שלנו - - -

מאיר שטרית: עכשיו?

מאיר שטרית: שנדון עכשיו?

<רונן פלוט: לא, לא, אני הולך לפי מה שאתה הצעת.

<רונן פלוט: בוא נאשר את כל התקציב, ואנחנו נחזור לפה ונדון על ה-30.

<רונן פלוט: אבל מאשרים עכשיו הכול.

<רונן פלוט: אחרי זה נדון על ה-30.

<רונן פלוט: ואם בתוך ה-30 מיליון יהיה משהו שהוא לא בסדר, אני מתחייב שלא נעשה את זה.

<חיים אבידור: לא, לא "שלא נעשה".

<חיים אבידור: אם תרצה את זה למשהו אחר אז נעשה עוד ישיבה ונעביר את זה מסעיף לסעיף.

<רונן פלוט: מקובל.

מאיר שטרית: מקובל.

יעקב ליצמן: רגע, יש לי הצעה - - -

מאיר שטרית: תן לי לסכם, חבר הכנסת ליצמן.

יצחק וקנין: זה בסדר, ליצמן, זה הולך לסיכום טוב.

מאיר שטרית: אנחנו נאשר את כל ההעברה, עם הסעיפים הכתובים בהעברה כפי שהם.

מאיר שטרית: יחד עם זאת, המנכ"ל והחשב מסכימים שנדון ב-30 מיליון שעדיין לא מחויבים.

מאיר שטרית: אני רק רוצה לבקש מהחשב להעביר לוועדת הכנסת את ה-30 מיליון האלה, כדי שנוכל לקיים עליהם דיון בעתיד.

מאיר שטרית: תהיה סמוך ובטוח שוועדת הכנסת תקיים דיון על זה, ונחשוב על זה ביחד.

<חיים אבידור: הכול נמצא פה, אבל אני אדגיש אותם.

<רונן פלוט: מקובל.

מאיר שטרית: חברים, מי בעד?

מאיר שטרית: הצבעה בעד אישור ההעברות – פה אחד ההעברות אושרו פה אחד.

מאיר שטרית: אין נגד.

מאיר שטרית: מאושר.

<חיים אבידור: יש גם לאשר את ההעברה מתכנית לתכנית של ה-4.750 מיליון לאותו בית פרומין.

<חיים אבידור: בסוף בסוף כתוב לכם "העברה מתכנית לתכנית".

מאיר שטרית: זו תחנת הכוח עוד פעם?

<חיים אבידור: כן, זו אותה תחנה.

מאיר שטרית: בבקשה.

מאיר שטרית: מי בעד ההעברה לתחנת הכוח?

מאיר שטרית: מי נגד?

מאיר שטרית: הצבעה בעד אישור ההעברה – פה אחד ההעברה אושרה פה אחד.

מאיר שטרית: אין נגד, ההעברה אושרה.